CENTEL ไม่สดใส
ประเด็นของการลงทุนเที่ยวนี้มีหลายเรื่องที่ต้องทำความเข้าใจมากเป็นพิเศษ เพราะบางเรื่องไม่ได้เกี่ยวข้องกับผลการดำเนินงานที่ผ่านมา แต่เป็นเรื่องของความกังวลที่มีต่อการดำเนินงานในอนาคต จึงเป็นเหตุให้หุ้นบางตัวทิ้งตัวลงเป็นเวลานานหลายเดือน และยังทำท่าจะอ่อนตัวลงไปอีกเรื่อย ๆ เพราะยังไม่มีปัจจัยบวกใหม่ ๆ เข้ามากระตุ้นความเชื่อมั่นในการลงทุนนั่นเอง
7 ต.ค. 2561

ตีแผ่บจ.ดัง
คุณเพชร จากปากเกร็ด นนทบุรี พูดถึงสถานการณ์ของหุ้น CENTEL หรือ บริษัท โรงแรมเซ็นทรัลพลาซา จำกัด (มหาชน) อยู่ในทิศทางแกว่งตัวลงตั้งแต่ต้นปี และจนบัดนี้ยังแกว่งตัวลงเหมือนเดิม จึงสงสัยว่าเกิดอะไรขึ้นกับหุ้นตัวนี้ เพราะผลการดำเนินงานที่ผ่านมาโตขึ้นอย่างต่อเนื่อง ราคาหุ้นก็ควรจะ “วิ่งขึ้น” มากกว่า “วิ่งลง” เลยอยากให้อาจารย์ช่วยประเมินสถานการณ์ที่เกิดขึ้นด้วยครับ
 
ประเด็นของการลงทุนเที่ยวนี้มีหลายเรื่องที่ต้องทำความเข้าใจมากเป็นพิเศษ เพราะบางเรื่องไม่ได้เกี่ยวข้องกับผลการดำเนินงานที่ผ่านมา แต่เป็นเรื่องของความกังวลที่มีต่อการดำเนินงานในอนาคต จึงเป็นเหตุให้หุ้นบางตัวทิ้งตัวลงเป็นเวลานานหลายเดือน และยังทำท่าจะอ่อนตัวลงไปอีกเรื่อย ๆ เพราะยังไม่มีปัจจัยบวกใหม่ ๆ เข้ามากระตุ้นความเชื่อมั่นในการลงทุนนั่นเอง
เมื่อสถานการณ์หลายอย่างออกไปในลักษณะไม่มีความชัดเจนเลยสักเรื่อง ย่อมกดดันโดยตรงต่อหุ้นที่ไม่มีข่าวดีเข้ามาซัพพอร์ต และหนึ่งในหุ้นที่ได้รับผลกระทบดังกล่าวเต็ม ๆ คงมีชื่อของ CENTEL หรือ บริษัท โรงแรมเซ็นทรัลพลาซา จำกัด (มหาชน) รวมอยู่ด้วยอย่างแน่นอน
เนื่องจากตัวเลขนักท่องเที่ยวที่เข้ามาในประเทศไทยลดลงอย่างมีนัยสำคัญ และเรื่องนี้สังเกตได้ง่าย ๆ จากราคาหุ้น AOT หรือ บริษัท ท่าอากาศยานไทย จำกัด (มหาชน) ทรุดตัวลงตั้งแต่กลางไตรมาส 2 ปี 2561 ก่อนจะแกว่งตัวออกด้านข้างตลอดไตรมาส 3 ซึ่งเป็นการส่งสัญญาณให้หุ้นตัวอื่น ๆ ที่เกี่ยวกับการท่องเที่ยวได้รู้ว่า เป้ารายได้ในครึ่งปีหลังอาจไม่เป็นไปตามแผนครับ
ตรงนี้น่าจะเป็นประเด็นหลักที่ทำให้ราคาหุ้น CENTEL ซวนเซอย่างหนักในช่วงที่ผ่านมา และถูกตอกลิ่มด้วยข่าวนักท่องเที่ยวชาวจีนยกเลิกทัวร์ประเทศ หลังเกิดเหตุการณ์เรือล่มที่ภูเก็ต ซึ่งมีนักท่องเที่ยวชาวจีนเสียชีวิตหลายราย จึงเป็นชนวนเหตุที่ทำให้นักลงทุนเลือกขายหุ้นโรงแรมตัวนี้เมื่อยกตัวสูงขึ้น
เหล่านี้เป็นเรื่องราวที่ทำให้อาจารย์ต้องย้อนกลับมาดูงบการเงินในอดีตมีการเปลี่ยนแปลงอย่างมีนัยสำคัญขนาดไหน และเมื่อดูจากผลงานในช่วงครึ่งแรกของปี 2561 จะเห็นว่า ทุกอย่างยังไปได้ดี แต่เมื่อมองจากองค์ประกอบในการทำรายได้ก็รู้ได้ทันทีว่า ครึ่งหลังของปี 2561 น่าจะมีปัญหาหนักหนาสาหัสพอสมควร (ดูตารางประกอบ)

สาเหตุที่เป็นเช่นนั้นเป็นเพราะไตรมาส 3 เป็นช่วงโลว์ซีซั่นของธุรกิจโรงแรม บวกกับนักท่องเที่ยวยกเลิกมาทัวร์ประเทศไทย จึงมองไม่เห็นหนทางที่จะทำให้ผลประกอบการของ CENTEL ออกมาสดใสจริง ๆ จึงเป็นเหตุผลที่ทำให้นักวิเคราะห์แนะนำให้นักลงทุนขายหุ้นออกไปก่อน
นอกจากนี้ หากมองในมุมของหุ้นที่ไม่มีการเติบโตควบคู่กับค่า P/E ที่ระดับ 26 เท่า ย่อมเป็นแรงกดดันที่ทำให้ CENTEL อยู่ในทิศทาง “ไซด์เวย์ดาวน์” ไปอีกนานเลยทีเดียว ซึ่งเกิดจากผลงานในไตรมาส 4 ของปี 2561 ไม่รู้จะออกมาดีหรือเปล่า ?
อาจารย์ถึงสรุปได้ในทันทีว่า CENTEL ยังไม่ใช่ทางเลือกที่ดีสำหรับการลงทุนในรอบนี้ และควรรอให้ตัวเลขนักท่องเที่ยวชัดเจนกว่านี้อีกสักหน่อย ต่อจากนั้นค่อยเข้าลงทุนก็ยังไม่สายเกินไปหรอกครับ
สภาแมงเม่า : ดร.สมชาย
…
